— Дэлегаты з’езду звярнуліся да ўладаў з прапановамі абвясціць наступны год Годам роднай мовы, зрабіць адзін з дзяржаўных тэлеканалаў цалкам беларускамоўным і перавесці не менш за палову праграм астатніх тэлеканалаў на родную мову. Дарэчы, у сваім нядаўнім інтэрв’ю старшыня Нацыянальнай дзяржаўнай тэлерадыёкампаніі Беларусі Генадзь Давыдзька абяцаў, што цалкам беларускамоўны тэлеканал будзе створаны ўжо ў наступным годзе. Акрамя таго, мы прапанавалі ўладам прыняць закон аб дзяржаўнай падтрымцы беларускай мовы. Прычым на з’ездзе былі прадстаўлены абедзве версіі праекта такога закона, распрацаваныя галоўным рэдактарам газеты “Наша слова Станіславам Суднікам і мовазнаўцам Вінцуком Вячоркам. Па выніках з’езду створана пагадняльная камісія, якая павінна завяршыць сваю працу да канца бягучага года і накіраваць уладам канцэпцыю праекта закона. Ва ўмовах панавання рускай мовы, без дзяржаўнай падтрымкі беларуская мова можа існаваць у вельмі абмежаванай прасторы. Таму мы дабіваемся, каб дзяржава выдзяляла неабходныя сродкі дзеля падтрымкі друкаваных і электронных выданняў на роднай мове. Па прыкладу іншых двухмоўных краін, у тым ліку Ірландыі, неабходна стварыць спецыяльную дзяржаўную структуру — асобны моўны дэпартамент пры прэзідэнце або пры Савеце міністраў, які будзе адсочваць ужыванне беларускай мовы ва ўсіх сферах жыцця, у тым ліку —чыноўнікамі. Рэалізацыя такіх захадаў дапаможа дабіцца пераходу ад засілля рускай мовы да рэальнага двухмоўя.